**RITUALURI**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu sunt spectatori surzi sau orbi

Când ritualul începe

Când încep să mă curăţ de dragoste...

De sacrificii vechi, de umbre sfinte,

De îngeri, de demoni

Şi mai ales de oameni.

Am rămas în genunchi

Şi am pus urechea pe pământul ud

Cu mâinile legate la spate

Am început să ascult...

Şoaptele albe ce-mi descriu cerurile goale

Şi blesteme, incantaţii,

Ale raiului păcate,

Pe care dansam în semicercuri...

Amuzante vorbe ce s-aud în noapte,

Peste sufletul cald noaptea-ncet răsare...

Îmi curge o lacrimă roşie

Din ochiul gri al inimii înjunghiate...

I s-au şters amintirile toate,

A uitat ce s-a-ntâmplat

De dragostea inutilă s-a curăţat...

Ritual împlinit!

Vremurile au început d-atunci a curge

Şi parcă am îmbătrânit un pic

Am început să prind rădăcini,

Doar sufletul nu mi-a-ncolţit...

...L-au scos şi l-au aruncat

Ca pe un fruct uscat...

Nebunii toţi au început să râdă

Când m-am ridicat la cer

În formă de stejar...

Un copac solitar

Aruncat pe câmp în bătaie de vânturi

Şi udat cu inimi

Din care au fost stoarse

Toate iubirile împlinite.

Doar aşa am înfrunzit în primăvară...